b'\n_START_ARTICLE_\nMiesten Superpesiksen kausi 2009\n_START_PARAGRAPH_\nMiesten Superpesiksen kausi 2009 oli Superpesiksen 20. kausi. Sarjaan osallistui 11 joukkuetta. Joukkuem\xc3\xa4\xc3\xa4r\xc3\xa4 putosi 11:een Sein\xc3\xa4joen Maila-Jussien luovuttua sarjapaikastaan taloudellisiin syihin vedoten. Kausi alkoi 12. toukokuuta, ja Suomen mestarit olivat selvill\xc3\xa4 19. syyskuuta. Hallitsevana mestareina kauteen l\xc3\xa4hti Pattijoen Urheilijat Raahesta. Vuoden 2009 Suomen mestariksi kruunattiin Sotkamon Jymy, joka voitti loppuottelusarjassa Kouvolan Pallonly\xc3\xb6j\xc3\xa4t otteluvoitoin 3\xe2\x80\x931. SM-pronssia voitti Vimpelin Veto._NEWLINE_It\xc3\xa4\xe2\x80\x93L\xc3\xa4nsi-tapahtuma j\xc3\xa4rjestettiin 26.\xe2\x80\x9328. kes\xc3\xa4kuuta Kuopiossa Puijonlaakson pes\xc3\xa4pallostadionilla.\n_START_SECTION_\nSarjaj\xc3\xa4rjestelm\xc3\xa4\n_START_PARAGRAPH_\nRunkosarjassa pisteit\xc3\xa4 jaetaan seuraavasti: 2\xe2\x80\x930-voitosta saa kolme pistett\xc3\xa4 ja 1\xe2\x80\x930-voitosta kaksi. Jos ottelu on kahden jakson j\xc3\xa4lkeen tasan (0\xe2\x80\x930 tai 1\xe2\x80\x931), molemmat joukkueet saavat yhden pisteen. T\xc3\xa4ll\xc3\xb6in ottelun voittaja ja ylim\xc3\xa4\xc3\xa4r\xc3\xa4isen (siis toisen) sarjapisteen saava joukkue ratkaistaan supervuorossa tai t\xc3\xa4m\xc3\xa4n j\xc3\xa4lkeen kotiutusly\xc3\xb6ntikilpailulla._NEWLINE_Runkosarjassa tasapisteiss\xc3\xa4 olevien joukkueiden keskin\xc3\xa4isen paremmuuden ratkaisee kolmen pisteen voittojen (eli 2\xe2\x80\x930-voittojen) m\xc3\xa4\xc3\xa4r\xc3\xa4, niiden ollessa tasan kaikkien voittojen m\xc3\xa4\xc3\xa4r\xc3\xa4 ja t\xc3\xa4m\xc3\xa4n j\xc3\xa4lkeen tehtyjen ja annettujen juoksujen ero. Jos edelleen ollaan tasatilanteessa ratkaisee keskin\xc3\xa4isten ottelujen voitot, t\xc3\xa4m\xc3\xa4n j\xc3\xa4lkeen keskin\xc3\xa4isten ottelujen pisteet ja lopulta keskin\xc3\xa4isten ottelujen juoksuero._NEWLINE_Runkosarja pelattiin kaksinkertaisena sarjana. T\xc3\xa4m\xc3\xa4n lis\xc3\xa4ksi pelattiin maantieteellisesti muodostetut paikallislohkot seuraavasti: Oulu\xe2\x80\x93Pattijoki\xe2\x80\x93Sotkamo, Kuopio\xe2\x80\x93Joensuu\xe2\x80\x93Kitee ja Koskenkorva\xe2\x80\x93Vimpeli\xe2\x80\x93Nurmo, jotka pelataan kaksinkertaisena sarjana, sek\xc3\xa4 Kouvola\xe2\x80\x93Hyvink\xc3\xa4\xc3\xa4, joka pelattiin nelinkertaisena._NEWLINE_Runkosarjan p\xc3\xa4\xc3\xa4tytty\xc3\xa4 kahdeksan parasta joukkuetta p\xc3\xa4\xc3\xa4siv\xc3\xa4t pudotuspeleihin. Puoliv\xc3\xa4lier\xc3\xa4t (1\xe2\x80\x938, 2\xe2\x80\x937, 3\xe2\x80\x936 ja 4\xe2\x80\x935) pelattiin paras seitsem\xc3\xa4st\xc3\xa4 -j\xc3\xa4rjestelm\xc3\xa4ll\xc3\xa4, v\xc3\xa4lier\xc3\xa4t ja loppuottelut paras viidest\xc3\xa4 ja pronssiottelut paras kolmesta. Joka kierroksella runkosarjassa parhaiten sijoittunut joukkue kohtsi heikoimmin sijoittuneen._NEWLINE_Runkosarjan kaksi viimeist\xc3\xa4 joukkuetta pelasivat karsintaottelut putoamisesta Ykk\xc3\xb6spesikseen kaudelle 2010. Karsintaottelut pelattiin paras viidest\xc3\xa4 -j\xc3\xa4rjestelm\xc3\xa4ll\xc3\xa4. Ykk\xc3\xb6spesiksen kaksi parasta joukkuetta nousivat suoraan Superpesikseen kaudelle 2010, jolloin joukkuem\xc3\xa4\xc3\xa4r\xc3\xa4 nousi takaisin 12:een.'